Czesko Republika (czes.:"Česká republika", "Česko"; ČR) – państwo we Postrzodkowyj Ojropie, bez dostympu do morzo. Ôd 1918 do 1939 a ôd 1945 do 1993 bōło tajlōm Czechosłowacyje. Ôde 2004 roku Czesko Republika je we Ojropejskij Uniji. Teroźno Czesko Republika skłodo sie ze trzech gyszichtowych regijōnōw, kerymi sōm Czechy (czes. "Čechy") , Morawa (czes. "Morava") a Ślōnsk (czes. "Slezsko"). We 1920 przikuplowali do Czechosłowacyje małe kraje Dolnyj Austryje a sōm uōne bestōż tyż we teroźnyj Czeskij Republice. Godłym państwowym Republiki je Czeski Lew a dwa ôrły - ślōnski a morawski. Stolicōm państwa je Praga. Nojwiynkszo gōra Czeskij Republiki je Śniyżka we Sudetach. Miano. Czesko Republika je we niykerych państwach felerniy mianowano "Czechōma", chocioż Czechy to je ino jedyn s regijōnōw CZR a niyma to miano ôde państwa. Miyszkańcy Czeskij Republiki fest rōżnicujōm miano Czechy ôd Czeskij Republiki a nojbarzi godajōm cołkym mianym: Česká republika ("U nás, v České republice" abo krōcyj "U nás, v Republice"). Co by bōło jeszcze krōcyj prōmujōm uōni we swojij godce nowe miano państwa Česko (analogiczniy jako "Polsko", "Slovensko", "Německo" atp.), nale niyma to powszechniy we stosowaniu.